Ehdotus EUROOPAN PARLAMENTIN JA NEUVOSTON PÄÄTÖS ennakoimattomiin menoihin varatun liikkumavaran käyttöönotosta vuonna 2014 /* COM/2014/0328 final */





PERUSTELUT 1. EHDOTUKSEN TAUSTA Vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013, jäljempänä ’rahoituskehysasetus’, nojalla voidaan ottaa käyttöön ennakoimattomiin menoihin varattu liikkumavara, joka on enintään 0,03 prosenttia EU-28:n bruttokansantulosta, viimeisenä keinona ennalta arvaamattomiin olosuhteisiin reagoimista varten. Monivuotisen rahoituskehyksen teknisessä mukautuksessa vuodeksi 2014 (rahoituskehysasetuksen 6 artikla)[1] ennakoimattomiin menoihin varatun liikkumavaran absoluuttinen määrä vuodeksi 2014 on yhteensä 4 026,7 miljoonaa euroa. Rahoituskehysasetuksen 13 artiklan mukaisesti ja tarkasteltuaan kaikkia mahdollisuuksia rahoittaa ylimääräisten ja ennakoimattomien määrärahojen tarve komissio ehdottaa, että ennakoimattomiin menoihin varattu liikkumavara otetaan käyttöön täysimääräisenä vuonna 2014 täydentämään maksumäärärahoja, jotka liittyvät Euroopan unionin varainhoitovuotta 2014 koskevan yleisen talousarvion menoihin alaotsakkeessa 1 a, alaotsakkeessa 1 b, otsakkeessa 2 ja otsakkeessa 4, ylittämällä maksumäärärahoille vahvistettu 135 866 miljoonan euron enimmäismäärä. Joulukuun 2. päivänä 2013 tehdyn toimielinten välisen sopimuksen 14 kohdassa säädetty velvoite, jonka mukaisesti komission ehdotukseen liitetään ehdotus varojen uudelleen kohdentamisesta voimassa olevan talousarvion sisällä, otetaan huomioon lisätalousarvioesitykseen (LTE) nro 3/2014[2] sisältyvällä ehdotuksella ottaa käyttöön 65,0 miljoonaa euroa kestävää kalastusta koskevia kumppanuussopimuksia varten tehdystä varauksesta sekä 378 000 euron säästöt, jotka saadaan tehtäväryhmään AST kuuluvien virkojen muuttamisesta tehtäväryhmään AST/SC henkilöstötaulukossa. Tämän varojen uudelleen kohdentamisen lisäksi lisätalousarvioesityksessä nro 3/2014 ehdotetaan 711,4 miljoonan euron lisäystä maksumäärärahoihin monivuotisen rahoituskehyksen vuoden 2014 enimmäismäärään asti sekä 4 026,7 miljoonan euron lisäystä maksumäärärahoihin ottamalla käyttöön ennakoimattomiin menoihin varattu liikkumavara rahoituskehysasetuksen 13 artiklan mukaisesti. 2. HELMIKUUSSA 2013 PIDETYN EUROOPPA-NEUVOSTON KOKOUKSEN JÄLKEEN ILMAANTUNEET ENNALTA ARVAAMATTOMAT OLOSUHTEET 2.1. JOHDANTO Helmikuun 2013 Eurooppa-neuvostossa saavutettiin poliittinen yhteisymmärrys vuosia 2014–2020 koskevan monivuotisen rahoituskehyksen enimmäismääristä. Myöhemmissä neuvotteluissa Euroopan parlamentin kanssa sovittiin seuraavaa: · Helmikuun 2013 Eurooppa-neuvoston päätelmissä vahvistetut monivuotisen rahoituskehyksen enimmäismäärät hyväksyttiin lopullisesti ottaen huomioon päätöksen tekohetkellä vallinnut erityisen vaikea tilanne[3]. · Erityisrahoitusvälineitä koskevia säännöksiä laajennettiin. · Sovittiin uusista joustovälineistä, kuten maksusitoumusmäärärahojen kokonaisliikkumavarasta ja maksumäärärahojen kokonaisliikkumavarasta. · Vahvistettiin helmikuun 2013 Eurooppa-neuvostossa jo sovittu ennakoimattomiin menoihin varattu liikkumavara. Tässä yhteydessä on myös syytä muistaa helmikuun 2013 Eurooppa-neuvoston pöytäkirjassa oleva komission lausunto, jonka mukaan ”seuraavassa, vuosien 2014–2020 monivuotisessa rahoituskehyksessä oleva 51,5 miljardin euron suuruinen ero sitoumusten ja maksujen välillä on juuri ja juuri sopusoinnussa moitteettoman varainhoidon periaatteiden ja oikeudellisten vaatimusten kanssa. Valtion- tai hallitusten päämiehet ovatkin sopineet, että SEUT 323 artiklan noudattamiseksi sovelletaan erityistä ja mahdollisimman suurta joustavuutta, jotta unioni voi täyttää velvoitteensa.” Näin ollen ennalta arvaamattomien olosuhteiden olemassaoloa, jolla voidaan perustella ennakoimattomia menoja varten varatun liikkumavaran käyttöönotto uusien määrärahojen tarpeen kattamiseksi, on arvioitava suhteessa helmikuussa 2013 vallinneeseen tilanteeseen, jolloin monivuotisen rahoituskehyksen maksumäärärahojen enimmäismäärä vahvistettiin ensimmäisen kerran. 2.2. ENNAKOIMATTOMIA MENOJA VARTEN VARATTU LIIKKUMAVARA VIIMEISENÄ KEINONA Rahoituskehysasetuksen 13 artiklan 1 kohdassa määritetään ennakoimattomiin menoihin varattu liikkumavara viimeiseksi keinoksi ennalta arvaamattomiin olosuhteisiin reagoimista varten. Komissio ehdottaa lisätalousarvioesityksessä nro 3/2014, että vuoden 2014 maksumäärärahojen enimmäismäärään nähden jäävällä 711 miljoonan euron kohdentamattomalla liikkumavaralla vahvistetaan maksumäärärahoja muilla aloilla sen jälkeen, kun kaikki mahdollisuudet määrärahojen uudelleen kohdentamiseen on käytetty.[4] Määrärahojen uudelleen kohdentaminen nykyisen talousarvion sisällä ei selvästikään riitä kattamaan jäljempänä mainittuja ennakoimattomia tarpeita. Kun otetaan huomioon, että maksumäärärahojen kokonaisliikkumavaraa ei sovelleta vuoteen 2014, koko ennakoimattomiin menoihin varatun liikkumavaran (4 026,7 miljoonaa euroa) käyttöönotto vuonna 2014 on sen vuoksi ainoa käytettävissä oleva keino, jolla voidaan reagoida talousarvioon vaikuttaviin ennalta arvaamattomiin olosuhteisiin, jotka ilmaantuivat sen jälkeen, kun monivuotisen rahoituskehyksen maksumäärärahojen enimmäismäärät vahvistettiin ensimmäisen kerran, ja jolla voidaan vähentää vahvistettujen maksumäärärahojen ja ennakoimattomien lisämäärärahojen tarpeen välistä merkittävää eroa kuluvana vuonna. Sen lisäksi joillakin näillä ennalta arvaamattomilla olosuhteilla voi olla vaikutusta myös varainhoitovuoden 2015 talousarvioon. 2.3. ENNALTA ARVAAMATTOMIEN OLOSUHTEIDEN VAIKUTUS TALOUSARVIOON VUONNA 2014 Tässä jaksossa kerrotaan, millaisia ennalta arvaamattomia olosuhteita on ilmaantunut Eurooppa-neuvoston helmikuun 2013 kokouksen jälkeen ja missä määrin ne vaikuttavat vuoden 2014 maksutarpeisiin, joihin vastataan ottamalla käyttöön ennakoimattomiin menoihin varattu liikkumavara tänä vuonna. 2.3.1 Alaotsakkeisiin 1 a ja 1 b kuuluvien ohjelmien etupainotteisuus Nuorisotyöllisyysaloitteen, Horisontti 2020 -ohjelman, Erasmus+-ohjelman ja COSME-ohjelman etupainotteisuuden takia, josta päätettiin kesäkuussa 2013[5] osana poliittista yhteisymmärrystä vuosia 2014–2020 koskevasta monivuotisesta rahoituskehyksestä, maksumäärärahoihin tarvitaan noin 627 miljoonan euron nettolisäys vuonna 2014. Horisontti 2020 ‑ohjelmaan tarvitaan vielä 155 miljoonaa euroa maksumäärärahoja vastaamaan Marie Skłodowska-Curie ‑toimien sekä Euroopan tutkimusneuvoston maksusitoumusmäärärahojen etupainotteisuudesta aiheutuvia maksutarpeita. Vuonna 2014 Erasmus+-ohjelmaan tarvitaan 117 miljoonaa euroa ja COSME-ohjelmaan 10 miljoonaa euroa maksumäärärahoja, koska ohjelmia on päätetty toteuttaa etupainotteisesti. Näihin määriin sisältyvät lisätarpeet, jotka aiheutuvat Euroopan parlamentin ja neuvoston päätöksestä lisätä Euroopan investointirahaston (EIR) pääomaa vuodesta 2014 siirtämällä määrärahoja Horisontti 2020 ‑ohjelmasta ja COSME-ohjelmasta vuonna 2014. On odotettavissa, että ITER-ohjelman ja Verkkojen Eurooppa ‑välineen energiaosuuden takapainottaminen, joka korvaa kokonaan vuoden 2014 maksusitoumusmäärärahojen korotuksen, ei vähennä vuonna 2014 tehtäviä maksuja. Alaotsakkeen 1 b osalta vuoden 2014 talousarvion maksumäärärahoihin sisältyy jo 345 miljoonan euron suuruinen nettovaikutus, joka kattaa nuorisotyöllisyysaloitteen toteuttamisen etupainotteisesti vuonna 2014. Sen vuoksi alaotsakkeisiin 1 a ja 1 b kuuluvien ohjelmien etupainotteisuudesta johtuva maksumäärärahojen lisäys on yhteensä 282 miljoonaa euroa vuonna 2014. 2.3.2 Koheesiopolitiikkaan liittyvien maksamatta olevien maksupyyntöjen suuri määrä vuonna 2013 Kun jäsenvaltiot syyskuussa 2013 toimittivat tarkistetut ennakkoarviot, koheesiopolitiikan alaan liittyvien maksupyyntöjen suuruudeksi vuoden 2013 loppuun mennessä arvioitiin enintään 20 miljardia euroa. Tämä määrä oli lähtökohtana, kun marraskuussa 2013 neuvoteltiin maksumäärärahoista vuoden 2014 talousarviosta käydyssä sovittelumenettelyssä. Maksamatta olevien maksujen todellinen määrä vuoden lopussa oli kuitenkin 3,4 miljardia euroa suurempi kuin jäsenvaltioiden aikaisempiin ennusteisiin perustuva suurin arvio. Ei ole odotettavissa, että tämä maksupyyntöjen odottamaton ja äkillinen kasvu, joka lisäsi entisestään vuoden 2013 lopussa maksamatta olevien maksujen määrää, kompensoituu pienemmällä maksupyyntöjen määrällä vuonna 2014. 2.3.3 Vähävaraisimmille suunnatun eurooppalaisen avun rahasto Vähävaraisimmille suunnatun eurooppalaisen avun rahastosta annetun asetuksen[6] puitteissa sovittiin, että Euroopan sosiaalirahastosta (ESR) otetaan ylimääräisen vapaaehtoisen 1 miljardin euron lisämääräraha (käypinä hintoina). Lisäksi vähävaraisimmille suunnatun eurooppalaisen avun rahastosta annetussa asetuksessa vahvistetaan 11 prosentin suuruinen ennakkomaksu, joka lasketaan kaikkien vuosia 2014–2020 koskevien määrärahojen perusteella. Euroopan rakenne- ja investointirahastojen yleiset ennakkomaksut puolestaan ovat paljon alhaisemmat (vuonna 2014 1 prosentti tai 1,5 prosenttia sellaisia jäsenvaltioita kohden, joilla on vakavia rahoitusvakauteen liittyviä vaikeuksia). Sen vuoksi ennakkomaksuihin vuonna 2014 tarvittavien maksumäärärahojen odottamaton nettolisäys on 99 miljoonaa euroa. 2.3.4 Maaseudun kehittämisen ja kalastuksen alalla sovellettavien yhteisrahoitusosuuksien korotus Yhteisiä säännöksiä koskevassa asetuksessa korotettiin jälleen tilapäisistä talousarviovaikeuksista kärsivien jäsenvaltioiden yhteisrahoitusosuuksia 10 prosenttia vuoteen 2016 asti monivuotisen rahoituskehyksen 2014–2020 uusien ohjelmien osalta. Alun perin korotus koski vain 31. joulukuuta 2013 mennessä aiheutuneita menoja. Johdonmukaisen ja yhtenäisen kohtelun varmistamiseksi suhteessa edelliseen ohjelmakauteen jäsenvaltioiden olisi voitava hyödyntää yhteisrahoitusosuuden korotusta tukikelpoisuusajan loppuun asti kauden 2007–2013 ohjelmien osalta. Tätä varten muutettiin Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun neuvoston asetuksen (EY) N:o 1083/2006 77 artiklaa, Euroopan maaseudun kehittämisen maatalousrahastosta (maaseuturahastosta) annetun asetuksen (EY) N:o 1698/2005 70 artiklan 4 kohdan c alakohtaa ja Euroopan kalatalousrahastosta annetun neuvoston asetuksen (EY) N:o 1198/2006 77 artiklaa. Niihin liittyvä vuotta 2014 koskeva maksumäärärahojen ennakoimaton tarve on 90 miljoonaa euroa maaseuturahaston osalta ja 10 miljoonaa euroa Euroopan kalatalousrahaston osalta otsakkeessa 2. Nämä kasvaneet tarpeet kompensoituvat automaattisesti ohjelmien päättämiseen saakka, koska asianomaisille jäsenvaltioille maksettavien määrärahojen kokonaismäärä ei muutu. Samoista syistä on odotettavissa, että vuonna 2015 tarvitaan enemmän maksumäärärahoja. 2.3.5 Koheesiopolitiikan alalla sovellettavien yhteisrahoitusosuuksien korotus Yhteisiä säännöksiä koskevassa asetuksessa korotettiin jälleen tilapäisistä talousarviovaikeuksista kärsivien jäsenvaltioiden yhteisrahoitusosuuksia 10 prosenttia vuoteen 2016 asti, kuten edellä olevassa 2.3.4 kohdassa todetaan. Alun perin korotus koski vain 31. joulukuuta 2013 mennessä aiheutuneita menoja. Niihin liittyvä vuotta 2014 koskeva maksumäärärahojen ennakoimaton tarve alaotsakkeessa 1 b on 1 125 miljoonaa euroa Euroopan aluekehitysrahaston (EAKR), Euroopan sosiaalirahaston (ESR) ja koheesiorahaston osalta. Ennen kuin maksujen toteutumisasteet vuonna 2014 ovat selvillä, koheesiopolitiikan alalla sovellettavien yhteisrahoitusosuuksien korotukseen liittyvää maksumäärärahojen lisätarvetta ei varovaisuussyistä lisätä edellä 2.3.2 jaksossa esitettyyn, vuoden 2013 lopussa maksamatta jääneiden maksupyyntöjen ennakoimatonta määrää koskevaan pyyntöön. Riippuen siitä, kuinka paljon maksamatta jääneitä maksupyyntöjä on vuoden 2014 lopussa, komissio voi kuitenkin yhteisrahoitusosuuksien korotuksen vuoksi joutua ehdottamaan ennakoimattomiin menoihin varatun liikkumavaran käyttöönottoa vuoden 2015 maksuja varten. 2.3.6 Yhteisiä säännöksiä koskevan asetuksen soveltaminen Euroopan rakenne- ja investointirahastoihin Neuvottelut yhteisiä säännöksiä koskevasta asetuksesta Euroopan parlamentin ja neuvoston välillä ovat johtaneet muutoksiin maksumäärärahojen tarpeessa verrattuna helmikuun 2013 Eurooppa-neuvoston päätelmissä esitettyyn tilanteeseen. Ns. suoritusvarauksen alentaminen sovitusti 7 prosentista 6 prosenttiin, suoritusvarauksen soveltamisalan rajoittaminen[7], vuotuisten ennakkomaksujen korotus ja suoritusvarauksen jättäminen ensimmäisten ja vuotuisten ennakkomaksujen ulkopuolelle aiheuttavat muutoksia oletettuun maksuprofiiliin ja johtavat todennäköisesti siihen, että maksumäärärahoja tarvitaan kaiken kaikkiaan lisää kuluvalla kaudella vuoteen 2020 asti. Vuonna 2014 voidaan kuitenkin odottaa, että maksumäärärahojen tarve pienenee verrattuna alkuperäisiin oletuksiin, koska suoritusvaraus jätetään niiden perusteiden ulkopuolelle, joiden pohjalta ensimmäinen ennakkomaksu lasketaan Euroopan rakenne- ja investointirahastojen osalta. Tämä vähentää maksumäärärahojen tarvetta 288 miljoonalla eurolla vuonna 2014. Vastaavia määrärahoja ei kuitenkaan ole sisällytetty vuoden 2014 talousarvioon, minkä vuoksi niitä ei tarvitse vähentää, koska vuoden 2014 talousarvio laadittiin olettaen, että suoritusvaraus olisi 7 prosenttia, että se jätettäisiin pois ennakkomaksun laskennasta ja että vain 80 prosenttia toimenpideohjelmista hyväksyttäisiin. 2.3.7 Ukrainan tukipaketti Vastauksena Ukrainan dramaattisiin tapahtumiin komissio ilmoitti 5. maaliskuuta 2014[8] tukipaketista, johon sisältyy valtiorakenteiden kehittämissopimus budjettitukena, joka on 355 miljoonaa euroa. Tuen ensimmäinen, 250 miljoonan euron suuruinen erä maksetaan kesäkuussa 2014 ja toinen, 105 miljoonan euron suuruinen erä vuoden 2015 puolivälissä. Tällainen maksuaikataulu on paljon nopeampi kuin Euroopan naapuruusvälineen mukaisen perinteisen tuen. Sen vuoksi komissio pyytää 250 miljoonaa euroa kattamaan nämä odottamattomat tapahtumat vuonna 2014. 2.4. ENNALTA ARVAAMATTOMIEN OLOSUHTEIDEN VAIKUTUS TALOUSARVIOON VUONNA 2015 Tässä vaiheessa komissio käsittelee vain ennalta arvaamattomien olosuhteiden vaikutusta vuoden 2014 talousarvioon. Selkeyden vuoksi tässä jaksossa esitetään ennalta arvaamattomien olosuhteiden vaikutus vuoden 2015 talousarvioon. Nämä olosuhteet edellyttävät asianmukaisen talousarvion toteuttamista siten, että käytetään kaikkia mahdollisia rahoituskehysasetuksessa tarkoitettuja välineitä ja otetaan kenties myös käyttöön kyseisen vuoden ennakoimattomia menoja varten varattu liikkumavara. 2.4.1 Alaotsakkeisiin 1 a ja 1 b kuuluvien ohjelmien etupainotteisuus Alaotsakkeeseen 1 a kuuluvien Horisontti 2020 -ohjelman, Erasmus+-ohjelman ja COSME-ohjelman etupainotteisuuden takia maksumäärärahoihin tarvittaneen 143 miljoonan euron nettolisäys vuonna 2015. Alaotsakkeessa 1 b nuorisotyöllisyysaloitteen menojen etupainottamisen ja vastaavasti koheesiorahastosta Verkkojen Eurooppa -välineeseen ja Euroopan alueellisen yhteistyöhön osoitettujen määrärahojen takapainottamisen odotetaan lisäävän maksumäärärahojen tarvetta 505 miljoonaa euroa vuonna 2015. 2.4.2 Koheesiopolitiikan alalla sovellettavien yhteisrahoitusosuuksien korotus Yhteisiä säännöksiä koskevassa asetuksessa korotettiin uudelleen tilapäisistä talousarviovaikeuksista kärsivien jäsenvaltioiden yhteisrahoitusosuuksia 10 prosenttia vuoteen 2016 asti monivuotisen rahoituskehyksen 2014–2020 uusien ohjelmien osalta, kuten edellä 2.3.4 ja 2.3.5 kohdassa todetaan. Alun perin korotus koski vain 31. joulukuuta 2013 mennessä aiheutuneita menoja. Sen vuoksi on odotettavissa, että koheesiopolitiikan alalla sovellettavien yhteisrahoitusosuuksien korotuksen vuoksi vuonna 2015 tarvitaan 375 miljoonaa euroa enemmän maksumäärärahoja. Maaseudun kehittämisen ja kalastuksen alalla sovellettavien yhteisrahoitusosuuksien korotuksen odotetaan vaikuttavan ainoastaan vuoden 2014 talousarvioon. 2.4.3 Ukrainan tukipaketti Kuten edellä 2.3.7 kohdassa esitetään, on odotettavissa, että Ukrainan tukipaketin toisen erän maksamista varten tarvitaan vielä 105 miljoonaa euroa maksumäärärahoja vuoden 2015 puoliväliin mennessä. 2.5. ENNALTA ARVAAMATTOMIEN OLOSUHTEIDEN VAIKUTUS TALOUSARVIOON VUOSINA 2014 JA 2015: YLEISKATSAUS Vuotta 2014 koskeva maksumäärärahojen ennakoimaton tarve verrattuna helmikuun 2013 tilanteeseen on yhteensä 5 209 miljoonaa euroa, kuten jäljempänä olevassa taulukossa 1 esitetään. Kun kuitenkin otetaan huomioon vuoden 2014 talousarviota hyväksyttäessä tiedossa ollut vaikutus ja vuoden 2014 lopussa tehtävä arviointi koheesiopolitiikan alalla sovellettavien yhteisrahoitusosuuksien korotuksen vaikutuksesta, maksumäärärahojen tarve vuonna 2014 on 4 027 miljoonaa euroa. Taulukko 1: Eurooppa-neuvoston helmikuun 2013 kokouksen jälkeen ilmaantuneet ennakoimattomat maksumäärärahojen tarpeet Arvaamattomista olosuhteista johtuva maksumäärärahojen lisätarve vuonna 2014 (ei vielä sisälly vuoden 2014 talousarvioon) || miljoonaa euroa Alaotsakkeen 1 a etupainottaminen (Horisontti 2020, Erasmus+ ja COSME) || 282 Vähävaraisimmille suunnatun eurooppalaisen avun rahastosta suoritettavat ennakkomaksut || 99 Maksamatta olevien maksujen ennakoimaton määrä 2013 || 3 296 Yhteisrahoitusosuuksien korotus: maaseudun kehittäminen ja kalastus (otsake 2) || 100 Ukrainan tukipaketti || 250 Arvaamattomien olosuhteiden kokonaisvaikutus, joka ei vielä sisälly vuoden 2014 talousarvioon (A) || 4 027 Arvaamattomista olosuhteista johtuva maksumäärärahojen lisätarve (sisältyy vuoden 2014 talousarvioon) || miljoonaa euroa Nuorisotyöllisyysaloitteen etupainottaminen || 345 ERI-rahastojen suoritusvarauksen käsittely || –288 Arvaamattomien olosuhteiden kokonaisvaikutus, joka sisältyy vuoden 2014 talousarvioon (B) || 57 Arvaamattomista olosuhteista johtuva maksumäärärahojen lisätarve, joka ilmenee todennäköisesti vuoden 2014 jälkeen || miljoonaa euroa Yhteisrahoitusosuuksien korotus: Koheesiopolitiikka (alaotsake 1 b) || 1 125 Arvaamattomien olosuhteiden kokonaisvaikutus, joka ilmenee todennäköisesti vuoden 2014 jälkeen (C) || 1 125 Maksumäärärahojen tarpeeseen vaikuttavat arvaamattomat olosuhteet yhteensä (D = A + B + C) || 5 209 Alaotsakkeisiin 1 a ja 1 b kuuluvien ohjelmien etupainottamisesta, koheesiopolitiikan alalla sovellettavien yhteisrahoitusosuuksien korottamisesta ja Ukrainan tukipaketista aiheutuu myös maksumäärärahojen lisätarvetta vuonna 2015, kuten jäljempänä olevassa taulukossa osoitetaan. Arvaamattomista olosuhteista johtuva vuotta 2015 koskeva maksumäärärahojen lisätarve, johon on puututtava myöhemmin || miljoonaa euroa Alaotsakkeen 1 a etupainottaminen (Horisontti 2020, Erasmus+ ja COSME) || 143 Nuorisotyöllisyysaloitteen etupainottaminen || 505 Yhteisrahoitusosuuksien korotus: Koheesiopolitiikka (alaotsake 1 b) || 375 Ukrainan tukipaketti || 105 Maksumäärärahojen tarpeeseen vaikuttavat arvaamattomat olosuhteet yhteensä || 1 128 Yhteenvetona voidaan todeta, että komissio ehdottaa tässä vaiheessa koheesiopolitiikkaa varten vuonna 2014 tarvittavia ylimääräisiä maksumäärärahoja koskevan pyynnön rajoittamista koskemaan vuoden 2013 lopussa maksamatta olevia maksupyyntöjä. Myöhemmin voidaan tehdä pyyntö, joka vastaa koheesiopolitiikan alalla vuonna 2014 sovellettavien yhteisrahoitusosuuksien 10 prosentin korotusta, sen perusteella, millaiseksi maksamatta olevien maksupyyntöjen määrä vuoden 2014 lopussa arvioidaan. Sen lisäksi maksumäärärahojen tarpeen odotetaan kasvavan myös vuonna 2015, kuten edellä 2.4 kohdassa esitetään. Näin ollen voi olla tarpeen, että komissio ehdottaa myöhemmin – vuoden 2014 talousarvion toteutumisen perusteella – ennakoimattomiin menoihin varatun liikkumavaran käyttöönottoa myös vuonna 2015. Tässä ehdotetaan, että maksumäärärahoja kohdennetaan uudelleen 65,4 miljoonaa euroa vuonna 2014 ja että loput vuosina 2014–2015 tarvittavista lisämäärärahoista, joiden avulla voidaan reagoida ennalta arvaamattomiin olosuhteisiin, otetaan käyttöön hyödyntämällä ennakoimattomiin menoihin varattua liikkumavaraa. Tämä kompensoidaan seuraavina vuosina alentamalla vuodet 2014–2020 kattavan monivuotisen rahoituskehyksen maksumäärärahojen enimmäismääriä, kuten rahoituskehysasetuksen 13 artiklan 3 kohdassa edellytetään. 3. ENNAKOIMATTOMIA MENOJA VARTEN VARATUN LIIKKUMAVARAN KORVAAMINEN MONIVUOTISEN RAHOITUSKEHYKSEN ENIMMÄISMÄÄRILLÄ Rahoituskehysasetuksen 13 artiklan 3 kohdan mukaisesti ennakoimattomiin menoihin varatun liikkumavaran käyttöönotolla saadut määrät on korvattava kokonaan liikkumavaroilla kuluvana varainhoitovuotena tai tulevina varainhoitovuosina. Rahoituskehysasetuksen 13 artiklan 4 kohdan mukaisesti korvattuja määriä ei saa ottaa uudelleen käyttöön monivuotisen rahoituskehyksen yhteydessä, jotta maksusitoumus- ja maksumäärärahojen kokonaisenimmäismääriä, jotka on vahvistettu monivuotisessa rahoituskehyksessä kuluvaa varainhoitovuotta ja tulevia varainhoitovuosia varten, ei ylitetä. Näin ollen ennakoimattomiin menoihin varatun liikkumavaran käyttöönotossa vuoden 2014 maksumäärärahojen osalta ja siihen liittyvissä korvaavissa määrissä on noudatettava maksumäärärahojen kokonaisenimmäismäärää, joka on 1 023 954 miljoonaa euroa käypinä hintoina (908,4 miljardia euroa vuoden 2011 hintoina) vuosina 2014–2020. Kun otetaan huomioon vuosiin 2015 ja 2016 liittyvät epävarmuustekijät (esim. maksattamatta olevien maksupyyntöjen määrä edellisen vuoden lopussa ja uusien ennakoimattomien määrärahojen tarpeen todennäköisyys), olisi varomatonta toteuttaa korvaaminen kumpanakaan vuonna. Maksumäärärahojen enimmäismäärä pienenee nimellisesti vuonna 2017 verrattuna vuoteen 2016. Näistä syistä ehdotetaan, että korvaaminen jaetaan vuosille 2018–2020. Kun otetaan huomioon, että maksumäärärahojen tarve kasvaa ohjelmakauden loppua kohden ja maksumäärärahojen enimmäismäärää korotetaan vuosina 2018–2020, korvaaminen ehdotetaan toteutettavaksi yhtä suurina vuotuisina erinä. Näitä maksumäärärahojen enimmäismäärään sisältyviä määriä ei saa käyttää maksumäärärahoina kyseisiä vuosia koskevissa vuotuisissa talousarvioissa. Taulukko 2: ennakoimattomiin menoihin vuonna 2014 varatun liikkumavaran korvaaminen Miljoonaa euroa || Maksumäärärahojen enimmäismäärä || Korvattu määrä || Enimmäismäärän mukaisesti käytettävissä olevat määrät 2018 || 149 074,0 || 1 342,3 || 147 731,7 2019 || 153 362,0 || 1 342,2 || 152 019,8 2020 || 156 295,0 || 1 342,2 || 154 952,8 Yhteensä || 458 731,0 || 4 026,7 || 454 704,3 4. LISÄTIEDOT Budjettivallan käyttäjiä muistutetaan siitä, että päätös on julkaistava Euroopan unionin virallisessa lehdessä viimeistään Euroopan unionin varainhoitovuoden 2014 yleiseen talousarvioon tehdyn lisätalousarvion nro 3 julkaisemisen yhteydessä. Ehdotus EUROOPAN PARLAMENTIN JA NEUVOSTON PÄÄTÖS ennakoimattomiin menoihin varatun liikkumavaran käyttöönotosta vuonna 2014 EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[9] ja erityisesti sen 14 kohdan toisen alakohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, sekä katsovat seuraavaa: 1) Vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[10] 13 artiklassa asetetaan ennakoimattomiin menoihin varattu liikkumavara, jonka suuruus on korkeintaan 0,03 prosenttia unionin bruttokansantulosta. 2) Komissio on laskenut asetuksen 6 artiklan mukaisesti ennakoimattomiin menoihin varatun liikkumavaran ehdottoman määrän vuodeksi 2014[11]. 3) Sen jälkeen kun oli tutkittu kaikki muut taloudelliset mahdollisuudet reagoida ennalta arvaamattomiin olosuhteisiin, jotka ovat ilmaantuneet sen jälkeen, kun monivuotisen rahoituskehyksen maksumäärärahojen enimmäismäärä vuodelle 2014 vahvistettiin ensimmäisen kerran helmikuussa 2013, näyttäisi olevan tarpeen ottaa käyttöön koko ennakoimattomiin menoihin varattu liikkumavara täydentämään Euroopan unionin yleisessä talousarviossa varainhoitovuodeksi 2014 vahvistettuja maksumäärärahoja ylittämällä maksumäärärahojen enimmäismäärä, OVAT HYVÄKSYNEET TÄMÄN PÄÄTÖKSEN: 1 artikla Euroopan unionin yleisessä talousarviossa varainhoitovuodeksi 2014 hyödynnetään ennakoimattomiin menoihin varattua liikkumavaraa ja otetaan käyttöön 4 026 700 000 euroa maksumäärärahoina ylittämällä monivuotisessa rahoituskehyksessä vahvistettu enimmäismäärä. Tällä määrällä täydennetään maksumäärärahoja alaotsakkeessa 1 a (282 000 000 euroa), alaotsakkeessa 1 b (3 394 700 000 euroa), otsakkeessa 2 (100 000 000 euroa) ja otsakkeessa 4 (250 000 000 euroa). 2 artikla Varainhoitovuonna 2014 käyttöön otettava ennakoimattomiin menoihin varattu 4 026 700 000 euron liikkumavara korvataan maksumäärärahojen enimmäismääriin nähden jäävillä liikkumavaroilla seuraavina vuosina: a) 2018: 1 342 300 000 euroa b) 2019: 1 342 200 000 euroa c) 2020: 1 342 200 000 euroa 3 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] COM(2013) 928, 20.12.2013. [2] COM(2014) 329, 28.5.2014. [3] Katso Euroopan parlamentin jäsenten Ivalo Kalfinin ja Jean-Luc Dehaenen laatima mietintö Kauden 2014–2020 monivuotista rahoituskehystä koskevat neuvottelut: kokemukset ja tulevat vaiheet (2014/2005(INI)), hyväksytty 15. huhtikuuta 2014 (P7_TA-PROV(2014)0378). [4] COM(2014) 329, 28.5.2014. [5] Yhteinen lausuma vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen 15 artiklasta (neuvoston asiakirja 11961/13). [6] Euroopan parlamentin ja neuvoston asetus (EU) N:o 223/2014, annettu 11 päivänä maaliskuuta 2014, vähävaraisimmille suunnatun eurooppalaisen avun rahastosta, EUVL L 72, 12.3.2014, s. 1. [7] Sovittiin, että suoritusvarausta ei sovelleta nuorisotyöllisyysaloitteen määrärahoihin, vähävaraisimmille suunnatun eurooppalaisen avun rahastoon, siirtoon koheesiorahastosta Verkkojen Eurooppa -välineeseen eikä komission tekniseen apuun. [8] IP 14/219, 5.3.2014. [9] EUVL C 373, 20.12.2013, s. 1. [10] EUVL L 347, 20.12.2013, s. 884. [11] Komission tiedonanto neuvostolle ja Euroopan parlamentille, annettu 20 päivänä joulukuuta 2013, ”Rahoituskehyksen tekninen mukautus vuodeksi 2014 BKTL:n muutosten mukaisesti”, COM(2013) 928 final.